След като Вермахтът нахлува в Съветския съюз през юни 1941 г., Йосиф Сталин започва да оказва натиск върху Съюзниците, искайки те да отворят втори фронт в Западна Европа. Към края на май 1942 г. Съветският съюз и САЩ правят съвместно обявление, гласящо „...бе постигнато пълно разбиране по отношение на спешните задачи за създаване на втори фронт в Европа през 1942 г.“ Обаче британският министър-председател Уинстън Чърчил убеждава американския президент Франклин Рузвелт да отложи обещаното нахлуване, тъй като дори и с американска помощ Съюзниците не разполагат с адекватни войски за такава дейност.